Nairas uras da prender il det or da la rusna-tgil

Da Rafael Camenisch

La pressa rumantscha è en ina crisa. Co fissi cun far emprender ils fugitivs da l'Africa sco emprim rumantsch? Uschia avess la pressa pli blers lecturs.

Tgi che sa rumantsch sa dapli. E legia tudestg.
Tgi che sa rumantsch sa dapli. E na legia betg La Quotidiana?
Tgi che sa rumantsch sa forsa ina fuira!

Serius: I vesa ora nair per la pressa rumantscha. Ti dastgas ussa gugent chalar da leger quest artitgel. Il Blick porta forsa istorgias cun pli blers scandals e pli bellas fotografias. Ti dastgas dentant er leger vinavant.
Tge è in linguatg senza ina gasetta quotidiana? Integrar paginas rumantschas en gasettas tudestgas? Perder anc pli fitg noss'identitad? 
Gea, nus faschain noss gags da La Quotidiana. Blers e fitg leghers. Ma tuttina: Vulain nus vairamain desister da nossa suletta gasetta quotidiana? Magari han las paginas (memia) bleras fotografias ed ils temas n'èn betg ils pli interessants u relevants. Importa pauc. Quai è dapertut il cas!

Tgi che sa rumantsch sa dapli. Sch'el legia er rumantsch.
Tgi che sa rumantsch sa anc dapli, sch'el na legia betg sulet las PUNTS.
E tgi che sa rumantsch sa forsa vairamain dapli!

Igl è nairas uras da chalar da patratgar sulet en regiuns: Jau Sursilvan, ti? (Aha, mongo...) Quai è gea anc bler mender che neo-nazis che attatgan glieud dad autras naziuns.
Tge fa l'Engadiner Post cun sias paginas pseudo-rumantschas? E tge fa la Pagina da Surmeir da separatista? Quai è penibel e turpegius ch'i dat anc adina glieud che na vul betg esser in Rumantsch, mabain sulet in Engiadinais, in Surmiran, in Sutsilvan u in Sursilvan!

Igl è nairas uras da prender il det or da la rusna-tgil e da mussar che nus savain vairamain dapli (che quai che blers pensan almain che nus sappian)! E per far quai sto la Rumantschia empruvar da mantegnair La Quotidiana per tut pretsch - ed er leger ella!